Taxi ry verkeersman om | Netwerk24
Taxi ry verkeersman om
Deur Susan Cilliers 05 Januarie 2020 20:00
Insp. Sabata Paul Mahlatsi is Vrydag raakgery.
'n Verkeersbeampte wat Vrydag naby Mahikeng in Noordwes raakgery is, is uit die hospitaal ontslaan.
Alpheus Koonyaditse, woordvoerder van Noordwes se departement van gemeenskapsveiligheid, het Sondag gesê insp. Sabata Paul Mahlatsi is beseer toe hy 'n minibustaxi voorgekeer het.
"Die taxibestuurder het gestop, maar die voertuig agter die taxi was ongelukkig te naby. Dit het die taxi getref. Die momentum van die botsing het die taxi vorentoe gedruk en toe tref dit Mahlatsi."
Die ongeluk het op die N18 tussen die Lekoko- en die Madibe A Makgabana-nedersetting gebeur.
Mahlatsi en twee passasiers in die taxi is lig beseer en in 'n nabygeleë hospitaal vir hul beserings behandel.
Sello Lehari, LUR vir gemeenskapsveiligheid in Noordwes, sê hy is bly Mahlatsi is ontslaan en dat hy goed herstel. "Dit was nie die beste manier om die jaar te begin nie, maar soms gebeur sulke dinge."
Lehari het ook van die geleentheid gebruik gemaak om by padgebruikers te pleit om paaie verantwoordelik te gebruik. Hy het mense wat te vinnig ry, gewaarsku dit en ander onverantwoordelike padgedrag sal nie geduld word nie.
Dit lyk voorlopig of Noordwes sowat 29% minder noodlottige ongelukke vanjaar as in die ooreenstemmende tydperk verlede jaar gehad het, sê Koonyaditse.